कोरियोग्राफी छोड़ना चाहती हूं : फराह  
मुन्नी और शीला जैसे गानों को फिल्माने में अहम भूमिका निभाने वाली फराह ने कहा कि वह कोरियोग्राफी छोड़ना चाहती हैं।
मुन्नी और शीला जैसे चर्चित गानों को फिल्माने में अहम भूमिका निभाने वाली फराह खान ने कहा है कि वह कोरियोग्राफी छोड़ना चाहती हैं। फराह मैं हूं ना, ओम शांति ओम और तीस मार खां जैसी फिल्मों में बतौर निर्देशक प्रशंसा बटोर चुकी हैं।  तीन बच्चों की मां फराह ने कहा कि वह अपने पति शिरीष कुंदर की आगामी फिल्म जोकर के लिए निर्माता बन गई हैं, जिसके चलते उनके पास कोरियोग्राफी के लिए काफी कम समय बचा है। फराह ने कहा, मैं लंबे वक्त तक कोरियोग्राफी से अंतराल लेना चाहती हूं। मैंने काफी पहले ऐसा कर दिया होता, लेकिन आपको दोस्तों के लिए ऐसा करना होता है और आप काम नहीं छोड़ पाते।  फिल्म निर्देशक वर्तमान में स्टार प्लस के शो जस्ट डांस में ऋतिक रोशन के साथ नृत्य के लिए प्रतिभाओं को तलाश रही हैं। वह फिल्म जोकर के लिए भी कोरियोग्राफी कर रही हैं। उन्होंने कहा, कभी-कभार किसी गाने की कोरियोग्राफी करना अच्छा होता है, लेकिन अब मैं निर्देशक और निर्माता हूं। अब मैं कोरियोग्राफी को सक्रियता के साथ नहीं करना चाहती।  उनकी आखिरी निर्देशित फिल्म तीस मार खां बॉक्स ऑफिस पर ज्यादा कमाल नहीं कर पाई, लेकिन कैटरीना कैफ पर फिल्माया गया गीत शीला की जवानी काफी चर्चित हुआ। इससे पहले फिल्म दबंग का गीत मुन्नी बदनाम हुई भी ऐसे ही चर्चित हुआ था। इसकी कोरियोग्राफी भी फराह ने की थी।